Mej. Amerika-kompetisie fokus nou op ‘innerlike skoonheid’Mej. Amerika (Foto: AP/Mel Evans) Die Mej. Amerika-kompetisie gaan die swembroek-afdeling van die kompetisie skrap, asook meer verwelkomend vir vroue van alle groottes wees. Gretchen Carlson, die voorsitter van die Mej. Amerika-direkteursraad, het Dinsdag op die televisieprogram Good Morning America aangekondig dat dié skoonheidskompetisie nie meer ŉ swembroek-afdeling gaan hê nie. “Mej. Amerika sal ŉ kompetisie wees, níé ŉ skoonheidskompetisie nie. Ons sal nie meer die kandidate op grond van hul uiterlike en fisieke voorkoms beoordeel nie. Dis ŉ massiewe stap!” het sy gesê. Die Mej. Amerika-kompetisie gaan ook meer inklusief en vir “vroue van alle groottes” wees. Mej. Amerika 1953. Dié kompetisie het al vir meer as 90 jaar ‘n swembroekafdeling. (Foto: missamerica.com) Volgens die organiseerders sal deelnemers nou, in plaas van die swembroek-afdeling, interaktiewe sessies met die beoordelaars hê waartydens “sy alles wat sy al bereik het, haar doelwitte in die lewe, haar talente, passie en ambisie om die rol van Mej. Amerika aan te neem, kan uitlig”. Die swembroek-afdeling van dié 97-jarige kompetisie is nie die enigste ding wat gaan verander nie, maar ook die aandrok-afdeling. Carlson het gesê die deelnemers sal nou kan dra “net wat hulle wil”. In dié afdeling sal die deelnemers moet bespreek hoe hulle hul sosiale-invloed-inisiatiewe sal verbeter en uitbrei. Die talentafdeling van die kompetisie bly dieselfde. Volgens Carlson sit die bekende #MeToo-beweging agter dié groot veranderinge. “Ons ondervind ŉ kulturele rewolusie in ons land, waar vroue die moed kry om op te staan vir hulself en hul stemme oor baie kwessies laat hoor. Die Mej. Amerika-kompetisie is trots daarop om as organisasie te ontwikkel en deel te wees van die bemagtigingsbeweging.”